সারা রাজ্যে ৯০টি গণনাকেন্দ্র। ৩৯৪টি গণনাকক্ষ। ৩১২টি স্ট্রং রুম। ২০ হাজার গণনাকর্মী— জোড়াফুল না জোট, কার পক্ষে মানুষের রায় জানতে আজ, বৃহস্পতিবার সকাল ৮টা থেকে শুরু হবে গণনা।
সকাল ৭টা ৪৫ মিনিটে প্রতিটি গণনাকর্মীর হাতে দেওয়া হবে পোস্টাল ব্যালট। সাড়ে ৮টার মধ্যে পোস্টাল ব্যালট গোনার কাজ শেষ না হলে সেই প্রক্রিয়া স্থগিত রেখে ইভিএম থেকে ভোট গণনার মূল প্রক্রিয়া শুরু হবে। সেক্ষেত্রে প্রয়োজনে ভোট গণনার সব রাউন্ড শেষে ফের পোস্টাল ব্যালট গণনার কাজ শুরু হবে। নির্বাচন কমিশন জানিয়েছে, সকাল ৮টা থেকে http://eciresults.nic.in ওয়েবসাইট থেকে ভোটের ফল জানতে পারবেন সাধারণ মানুষ। রাজনীতির কারবারিদের মতে, দুপুরের মধ্যেই স্পষ্ট হয়ে যাবে কার দিকে পাল্লা ভারী।
গণনা নিয়ে টানটান উত্তেজনার মধ্যেই বুধবার ট্যাংরার গোবিন্দ খটিক রোডের একটি ক্লাব থেকে প্লাস্টিকে মোড়া আটটি তাজা বোমা উদ্ধার করল পুলিশ। এই ঘটনায় সোনু প্রসাদ এবং সোনু জানা নামে ক্লাবের দুই সদস্যকে গ্রেফতার করা হয়েছে।
এই পরিস্থিতিতে গণনা কেন্দ্রে ত্রিস্তরীয় নিরাপত্তার ব্যবস্থা করা হয়েছে। গণনা কেন্দ্রের ১০০ মিটারের মধ্যে ১৪৪ ধারা জারি থাকায় সেখানে কোনও গাড়ি প্রবেশ করতে পারবে না। সারা রাজ্যে গণনাকেন্দ্র এবং কক্ষের নিরাপত্তার দায়িত্ব ৭৮ কোম্পানি কেন্দ্রীয় বাহিনীর। কলকাতার ক্ষেত্রে সংখ্যাটা সাত কোম্পানি। গোটা শহরে বসানো হবে ২৩৩টি পুলিশ পিকেট। কলকাতা পুলিশের প্রতিটি ডিভিশনে পৃথকভাবে বাহিনী মজুত রাখা হবে। গণনাকেন্দ্রগুলির জন্য কলকাতা পুলিশের বিভাগীয় একজন ডিসি ছাড়াও ১৪ জন সমপদমর্যাদার অফিসার থাকবেন। শহরের আইনশৃঙ্খলার জন্য দু’হাজার অতিরিক্ত বাহিনী মজুত রাখার সিদ্ধান্ত হয়েছে। গণনাকেন্দ্রের একেবারে বাইরে থাকবে রাজ্য পুলিশ। দু-তিন দফায় তল্লাশির পরই রাজনৈতিক দলগুলির প্রতিনিধিদের গণনাকেন্দ্রের ভিতরে ঢোকার অনুমতি পাবেন।
প্রতিটি গণনার টেবিলে একজন করে অফিসার এবং তাঁর একজন সহকারী থাকবেন। থাকছেন টেবিল পিছু একজন মাইক্রো অবজারভার। সামগ্রিক নজরদারির জন্য অতিরিক্ত মাইক্রো অবজারভার। এছাড়া প্রতিটি বিধানসভা কেন্দ্রের জন্য একজন করে পর্যবেক্ষক থাকবেন। ইভিএমের কার্যকারিতা নিয়ে নিশ্চিত হতে আচমকা দু’টি বা তিনটি ভোটযন্ত্র খতিয়ে দেখা হবে।
গণনাকেন্দ্রের মধ্যে পর্যবেক্ষক ছাড়া আর কেউ মোবাইল ফোন ব্যবহার করতে পারবেন না। সেখানে রাজনৈতিক দলের কর্মীদের গতিবিধিও নিয়ন্ত্রণ করা হবে। নির্বাচন কমিশনের দেওয়া সচিত্র পরিচয়পত্র-সহ অন্য নথি পরীক্ষা করার পরই তাঁদের গণনাকেন্দ্রে ঢোকার অনুমতি দেওয়া হবে। ভোট গণনার গোটা প্রক্রিয়ার ভিডিও রেকর্ডিং করা হবে